ກຣິສສືບຕໍ່ ທໍາການໂອ້ລົມ ເລື້ອງການປະກອບ ລັດຖະບານປະສົມ 
ການໂອ້ລົມສົນທະນາກັນ ເລື້ອງການຈັດຕັ້ງລັດຖະບານປະສົມຂຶ້ນ ດໍາເນີນສືບຕໍ່ໄປ ໃນກຣິສ ໃນຄວາມພະຍາຍາມເພື່ອຫລີກລ່ຽງ ການເລືອກຕັ້ງສະພາເທື່ອໃໝ່.
ບັນດາຜູ້ນໍາພັກການເມືອງກຣິສກໍານົດຈະຮື້ຟື້ນການໂອ້ລົມສົນທະນາກັນຄືນ ເພື່ອປະ ກອບຄະນະລັດຖະບານປະສົມຂຶ້ນໃນວັນຈັນມື້ນີ້ ໃນຄວາມຫວັງເພື່ອຫຼີກລ່ຽງການ ເລືອກຕັ້ງລັດຖະສະພາເທື່ອໃໝ່ນັ້ນ ປະທານາທິບໍດີ Karolos Papoulias ແຫ່ງກຣິສໄດ້ຮຽກຮ້ອງໃຫ້ພວກຜູ້ນໍາພັກການ ເມືອງຕ່າງໆກັບຄືນມາທໍາການເຈລະຈາກັນຄືນອີກ ຫຼັງຈາກການໂອ້ລົມສົນທະນາກັນ ໄດ້ປະສົບກັບຄວາມລົ້ມແຫຼວໃນວັນອາທິດວານນີ້ ຜູ້ນໍາພັກ Syriza ທີ່ນິຍົມຊ້າຍຈັດ ຊຶ່ງໄດ້ຮັບຄະແນນສຽງຫຼາຍອັນດັບສອງໃນການເລືອກ ຕັ້ງສະພາແຫ່ງຊາດໃນສັບປະດາແລ້ວນີ້ ບໍ່ຍອມເຂົ້າຮ່ວມການເຈລະຈາກັນຕື່ມອີກ ເພື່ອ ຈັດຕັ້ງລັດຖະບານປະສົມຂຶ້ນນັ້ນ ທ່ານ Alexis Tsipras ຜູ້ນໍາພັກດັ່ງກ່າວເວົ້າໃນວັນອາທິດວານນີ້ວ່າ ພວກໃດກໍຕາມທີ່ສະ ໜັບສະໜຸນການຕັດຄ່າໃຊ້ຈ່າຍລົງຢ່າງຫຼວງຫຼາຍຕາມຄໍາຮຽກຮ້ອງຂອງສະຫະພາບຢູໂຣບ ນັ້ນ ແມ່ນບໍ່ຮັບຮູ້ຄວາມຕ້ອງການຂອງປະຊາຊົນຜູ້ປ່ອນບັດເລືອກຕັ້ງ ບໍ່ມີພັກໃດໃນ 3 ພັກການເມືອງ ທີ່ໄດ້ຮັບຄະແນນສຽງຫຼາຍກວ່າໝູ່ໃນການເລືອກຕັ້ງໃນ ສັບປະດາຜ່ານມາ ຄືພັກ New Democracy ນິຍົມແນວທາງເດີມ ພັກ Syriza ແລະພັກ ສັງຄົມນິຍົມ PASOK ນັ້ນ ໄດ້ຮັບບ່ອນນັ່ງພຽງພໍສໍາລັບຈັດຕັ້ງລັດຖະບານປະສົມຂຶ້ນ ຕາມລໍາພັງຕົນເອງໄດ້ ປະທານາທິບໍດີກຣີສ ມີເວລາຮອດວັນພະຫັດອາທິດນີ້ ເພື່ອໄກ່ເກ່ຍໃຫ້ມີການຕົກລົງກັນ ແຕ່ຖ້າຫາກທ່ານປະສົບກັບຄວາມລົ້ມແຫຼວ ກຣີສກໍຈະຈໍາເປັນຕ້ອງໄດ້ຈັດການເລືອກຕັ້ງ ຂຶ້ນໃໝ່ໃນເດືອນໜ້າ